DOI: 10.14457/tu.the.2020.1419
title: แนวทางการพัฒนาผลิตภัณฑ์สินค้า OTOP เพื่อมาตรฐานแข่งขันระดับสากล: กรณีศึกษา กลุ่มหัตถกรรมผ้าด้นมืออู่ทอง จังหวัดสุพรรณบุรี

description: งานวิจัยชิ้นนี้ศึกษาเกี่ยวกับ แนวทางการพัฒนาผลิตภัณฑ์สินค้า OTOP เพื่อมาตรฐานแข่งขันระดับสากล กรณีศึกษา กลุ่มหัตถกรรมผ้าด้นมืออู่ทอง จังหวัดสุพรรณบุรี เพื่อสร้างแนวคิดในการพัฒนาผลิตภัณฑ์สินค้าให้ผลิตภัณฑ์ผ้าด้นมือของกลุ่มหัตถกรรมผ้าด้นมืออู่ทอง จังหวัดสุพรรณบุรีให้มีคุณภาพและมาตรฐานสากล โดยมีวัตถุประสงค์เพื่อศึกษาพัฒนาการ การดำเนินการและถอดบทเรียน ศึกษาสภาพปัญหาและอุปสรรคการดำเนินการและเสนอแนวทางในการพัฒนาผลิตภัณฑ์สินค้า OTOP แก่กลุ่มหัตถกรรมผ้าด้นมืออู่ทอง จังหวัดสุพรรณบุรี การศึกษานี้ใช้แนวทางการศึกษาวิจัยเชิงปริมาณผสมผสานกับการศึกษาวิจัยเชิงคุณภาพ พร้อมสัมภาษณ์บุคคลกลุ่มเป้าหมายต่างๆ เช่น กลุ่มหัตถกรรมผ้าด้นมืออู่ทอง จังหวัดสุพรรณบุรี เจ้าหน้าที่ภาครัฐในภาคเอกชน ซึ่งเป็นกลุ่มซึ่งทำงานร่วมกับกลุ่มหัตถกรรมผ้าด้นมืออู่ทอง จังหวัดสุพรรณบุรี โดยผู้วิจัยทำการศึกษาวิเคราะห์ภายใต้กรอบแนวคิดในด้านต่างๆ กล่าวคือ ด้านศักยภาพการดำเนินงาน ด้านการบริหารการผลิต ด้านการบริหารการตลาด และด้านการบริหารการเงินผลการศึกษาพบว่า กลุ่มหัตถกรรมผ้าด้นมืออู่ทอง จังหวัดสุพรรณบุรี ในด้านศักยภาพการดำเนินงานของกลุ่มหัตถกรรมผ้าด้นมืออู่ทอง จังหวัดสุพรรณบุรี มีจุดแข็งสำคัญ คือ ผลิตภัณฑ์มีเอกลักษณ์ของตนเอง เป็นงานฝีมือที่สมาชิกมีความสามารถในการเย็บปักถักร้อย แต่ก็มีข้อด้อย กล่าวคือ การค้าขายในปัจจุบันเปลี่ยนไปอย่างมีนัยสำคัญ โดยเฉพาะอย่างยิ่ง การเกิดของดิจิทัล ดิสรัปชั่น แต่สมาชิกของกลุ่มมีความรู้ความสามารถเกี่ยวกับการใช้เทคโนโลยีสาระสนเทศน้อยซึ่งกลุ่มจะต้องปรับวิธีการดำเนินงานให้สอดรับกับบริบททางเศรษฐกิจและสังคมที่เปลี่ยนแปลงไป ดังนั้น กลุ่มจะต้องยกระดับการดำเนินการโดยมีการใช้เทคโนโลยีสารสนเทศเข้ามาใช้ในการดำเนินการ ก็จะทำให้ผลิตภัณฑ์ของกลุ่มมีโอกาสออกสู่สายตาของกลุ่มคนทั่วโลก เปิดโอกาสให้ผลิตภัณฑ์ของกลุ่มสามารถเข้าถึงกลุ่มคนได้มากขึ้นจากฐานลูกค้าเดิม และเพิ่มการโอนถ่ายความรู้ และฝีมือการด้นผ้าจากคนรุ่นหนึ่งไปสู่คนอีกรุ่นหนึ่งนั้น เพื่อให้ผลิตภัณฑ์ของกลุ่มมีคุณภาพและมาตรฐานในระดับสากล ส่วนในด้านการผลิต มีจุดแข็งสำคัญ คือ ผลิตภัณฑ์ของกลุ่มหัตถกรรมอู่ทองนั้น เป็นงานแฮนด์เมดมีความประณีต และมีเอกลักษณ์เฉพาะตัว แต่ก็มีข้อด้อยที่คุณภาพและมาตรฐานของผลิตภัณฑ์อาจจะยังไม่เป็นมาตรฐานเดียวกัน ผลิตภัณฑ์ของกลุ่มยังมีรูปแบบซ้ำๆ ไม่หลากหลาย ซึ่งกลุ่มอาจจะยกระดับการพัฒนาการผลิต โดยเน้นหนักไปที่การโอนถ่ายความรู้ความเข้าใจในการด้นมือจากสมาชิกที่มีประสบการณ์ ก็จะทำให้สมาชิกรุ่นใหม่ได้รับประสบการณ์การด้นผ้า และร่นระยะเวลาในการเรียนรู้ ทำให้ผลิตภัณฑ์ของกลุ่มมีมาตรฐานที่อยู่ในระดับเดียวกันหรือใกล้เคียงกัน ส่วนด้านการบริหารการตลาด จุดแข็งของผลิตภัณฑ์ของกลุ่ม คือ ผลิตภัณฑ์เป็นงานฝีมือ และได้รับความนิยมจากลูกค้า โดยเฉพาะลูกค้าจากตลาดต่างประเทศ แต่ก็มีข้อด้อยบางประการ กล่าวคือ ตลาดที่รองรับผลิตภัณฑ์ผ้าด้นมือยังมีจำนวนน้อย และมีลักษณะเป็นตลาดเฉพาะ และการสื่อประชาสัมพันธ์ในผลิตภัณฑ์ของกลุ่มยังมีน้อย และด้านสุดท้าย คือ ด้านการบริหารการเงิน ซึ่งกลุ่มยังไม่มีระบบการเงิน การบัญชีที่ชัดเจน จึงทำให้ขาดโอกาสในการเข้าถึงแหล่งเงินทุนเพื่อนำมาขยายการดำเนินการของกลุ่มและไม่มีฐานข้อมูลที่จะนำมาใช้วิเคราะห์ต้นทุนการผลิต ซึ่งผู้วิจัยเห็นว่า กลุ่มควรนำระบบการเงิน การบัญชีมาใช้อย่างเต็มรูปแบบเพื่อประโยชน์ในการบริหารงาน และสร้างความน่าเชื่อถือให้แก่กลุ่มเมื่อกลุ่มจะขอใช้บริการทางด้านการเงินกับภาคธนาคารการศึกษาครั้งนี้แสดงให้เห็นว่า การจะพัฒนาผลิตภัณฑ์สินค้า OTOP เพื่อมาตรฐานแข่งขันระดับสากลของกลุ่มหัตถกรรมผ้าด้นมืออู่ทอง จังหวัดสุพรรณบุรี จะต้องดำเนินการทุกด้านในลักษณะภาพรวมเป็นสำคัญ โดยกลุ่มจะต้องนำระบบเทคโนโลยีสารสนเทศเข้ามาใช้ในการบริหารจัดการ เพื่อให้การดำเนินการของกลุ่มมีมาตรฐานทั้งยังได้ประโยชน์จากการนำข้อมูลจากฐานข้อมูลมาใช้ประโยชน์ในด้านต่างๆ โดยเฉพาะอย่างยิ่งการลดต้นทุนการผลิต และเพื่อให้การดำเนินการของบริษัทฯ มีมาตรฐาน ในขณะเดียวกันก็จะต้องพัฒนาผลิตภัณฑ์ให้มีความหลากหลายเพิ่มอรรถประโยชน์ของผลิตภัณฑ์ให้มีมากขึ้น ทั้งนี้ ยังคงเอกลักษณ์ของผลิตภัณฑ์ผ้าด้นมือและภูมิปัญญาท้องถิ่นไว้ หรือกลุ่มอาจจะศึกษากลุ่ม OTOP อื่นซึ่งมีผลิตภัณฑ์ที่ใกล้เคียงกัน หรืออาจจะเป็นผลิตภัณฑ์อื่นๆ เพื่อที่จะนำแนวคิดของผลิตภัณฑ์นั้นๆ มาปรับให้เข้ากับผลิตภัณฑ์ผ้าด้นมือ อันเป็นการพัฒนาเพิ่มความคิดสร้างสรรค์ สร้างมูลค้าให้แก่ผลิตภัณฑ์ ซึ่งกรณีนี้รวมไปถึงบรรจุภัณฑ์ด้วย ทั้งนี้ เพื่อให้ผลิตภัณฑ์ผ้าด้นมือของกลุ่มหัตถกรรมผ้าด้นมืออู่ทอง จังหวัดสุพรรณบุรี มีมาตรฐานแข่งขันในระดับสากล